Lega Nord

Lega Nord (Lega Nord per l’Indipendenza della Padania, norsk: Nordligaen for Padanias uavhengighet) er et italiensk politisk, parti grunnlagt i 1989.

Da partiet ble grunnlagt var fanesaken krav om uavhengighet for det nordlige Italia, som det kalte Padania. Ved introduksjon på den nasjonale, italienske scenen, endret partiet sitt fokus til euroskeptisisme og generell politisk populisme. Partiet ledes siden 2013 av Matteo Salvini. I mai 2018 dannet partiet regjering sammen med sentrumspartiet Femstjernersbevegelsen.

 Historie 
Lega Nord oppsto på 1980-tallet fra flere regionale bevegelser, blant annet autonomibevegelsen Lega Lombarda og en tilsvarende organisasjon i Venezia. Felles for disse er at de ser på det nordlige Italia som en nasjon separat fra den syditalienske, og de ønsker ikke at det rike Nord-Italia skal subsidiere det fattigere Syd-Italia.

Ved grunnleggelsen hadde partiet som sitt erklærte mål, både i vedtekter og den politiske retorikk å løsrive fra Italia et fiktivt område i nord kalt Padania. Det ble avholdt pilegrimsreiser til elven Pos kilde under Monte Viso i Piemonte. Partiet ble kalt «Caroccio-partiet» (Partito del Caroccio). Caroccio var en stor vogn, som i middelalderen var symbolet for det nordlige Italias uavhengighet. Blant symbolene ble også brukt et sverd som skal minne om Lombardias seier over Fredrik Barbarossa på 1100-tallet, og dermed mot all bestemmende makt utenfra.  Roma ble i den politiske retorikk kalt «Roma Ladrona», et sted for tyver. Ved etableringen av partiet på nasjonalt, italiensk plan er ønsket om løsrivelse nedtonet, mens retorikken mot Roma ble intensivert. 

Partiet ble representert i parlamentet første gang i 1987. Det opptrådte som en del av valgforbundet Polo delle Libertà, sammen med blant andre Forza Italia foran valget i 1994. De satt i Silvio Berlusconis første regjering i 1994, men regjeringen falt da Lega Nord trakk seg fra forbundet. Ved valget i 1996 stilte Lega Nord liste alene, men gikk i 2001 inn i alliansen igjen, som nå gikk under navnet Casa delle Libertà, denne gangen også i allianse med Alleanza Nazionale, som hadde en ideologi som skilte seg kraftig fra den til Lega Nord. Etter valget, som alliansen vant, ble Lega Nord en del av Silvio Berlusconis andre koalisjonsregjering.

Fra 2018 presenterer partiet seg som Lega.Italias nye høyreallianse. NRK. Besøkt 3. august 2020. Partiet Ligaen ble formelt etablert i desember 2017.

 Politisk retning 
Partiet er betegnet som «høyrepopulistisk» av blant annet følgende grunner:

 Lega Nord vegrer seg mot å betegne seg som et parti, men foretrekker å kalle seg en (folke-)bevegelse (Movimento). De anser begrepet «parti» for å ha konnotasjoner til det etablerte, politiske system, som Lega Nord vil bekjempe.
 I offentlig retorikk gjør Lega Nord ofte bruk av folkelige begreper, og henviser til folket, som en konkret, underliggende struktur. Partilederen Salvini bruker gjerne begrepet «italienerne først». Migranter beskrives hovedsakelig som økonomiske flyktninger, mens flyktninger i nød utgjør unntaket. Migrantenes situasjon i Italia beskrives ofte som bedre enn italienernes egen.
 Lega Nord taler ofte om «islamisering» av Italia, og viderebringer diskuterte tall om årsaken til migrasjonen i Europa.
 Under Salvini har Lega Nord i økende grad har omfortolket og revidert oppfatningen av fascismens historie i Italia, og da i positiv retning.
 Partiet har inntatt posisjoner som et lov og orden-parti, blant annet med krav om kastrasjon av seksualforbrytere. Innvandrere nevnes ofte som seksualforbrytere.
 Lega Nord har tatt en negativ holdning til EU, og euroen er betegnet som en «kriminell valuta».

Referanser

 Eksterne lenker 



Kategori:Politiske partier i Italia